**ADIERAZPENA, 01-1994**

**EUSKO JAURLARITZA ETA AEK**

**AEK-ren ESKAERARI ERANTZUNEZ MANUEL LARRAMENDI KULTUR BAZKUNEKO ZUZENDARITZA BATZORDEAK HARTUTAKO ERABAKIA**

Alfabetatze eta Euskalduntze Koordinakundeak (AEK) Manuel Larramendi Kultur Bazkuneko Zuzendaritza Batzordeari *"Euskara ikastea, denon eskubidea"* idazpurupean aurkeztu dion atxekimendu eskaera dela-eta, Zuzendaritza Batzordeak, otsailaren 7an egindako bilkuran, ondoko erabakia hartu zuen ahobatez:

**"LEHENA:** Manuel Larramendi Kultur Bazkuneko Zuzendaritza Batzordeak ondoko hausnarketak azaldu nahi dizkie herritarrei oro har eta, oso bereziki, bazkideei:

1. Oro har euskalgintzan eta bereziki euskalduntze eta alfabetatzearen alorrean **AEK-k** dituen helburuekin bat dator Manuel Larramendi Kultur Bazkuna, elkar hartzen baitute helburu nagusietan kultur bazkunak eta **AEK-k.**
2. Euskararen eta euskal kulturaren normalkuntza eta hedapen prozesuan, helburu horiei begira garatutako ezein ekintza eta jarduerak behar du izan, eta oso bereziki helduen euskalduntze edo alfabetagintzari dagozkienek, herri administrazioen babesa eta laguntza, euskararekiko lehentasunezko politika finkatu eta osatu baten baitan.
3. Horregatik, Manuel Larramendi Kultur Bazkunak ezinbesteko deritzo AEKren eta Nafarroako Gobernua eta Eusko Jaurlaritzaren artean erakunde horrekiko dirulaguntzen politika dela-eta sortutako arazo edo gatazkari irtenbide negoziatu bat emateari elkarrizketaren bitartez. Behar-beharrezko lorpentzat jotzen du Kultur Bazkunak eginpide hori, euskal gizartearen baitan euskaldun guztiok hain gogoko dugun normaltasunera iristeko.
4. Alabaina, Manuel Larramendi Kultur Bazkuneko Zuzendaritza Batzordeak, eskaera aztertzeko unean, oso kontutan eduki behar izan du Bazkunaren baitan pentsakera eta ideologia askotariko lagunak egonik, AEK-rekiko dirulaguntzen politika dela-eta egon litezkeela elkartean jarrera erabat kontrakoak eta bat ez datozenak, eta, horren ondorioz, elkarte gisa jarrera hartu beharrak kultur bazkuna eztabaidaren zurrunbiloan sarraraz lezakeela, maiz gai eta liskar ugariren inguruan gertatu izan den lez, kultur bazkunaren beraren pluraltasunezko izatea eta etorkizuna arriskuan jarriz.
5. Zuzendaritza Batzorde honek lorkizun handitzat du kultur bazkunaren baitan ahalik eta azkarren pluraltasun ororen baitako arau, irizpide eta jokabidez hartu ahal izatea erabakiak, Kultur Bazkunaren zutoin nagusiak zalantzan jarri gabe.

**BIGARRENA:** lehenengo puntuan azalduriko hausnarketen argitara, Manuel Larramendi Kultur Bazkuneko Zuzendaritzak erabaki du atxekimenduzko idatzia elkarte gisa sinatu ordez, bere bazkideei hizpidea ematea AEK-ren eskaerari bazkide gisa atxekitzeko.

Horrenbestez, Kultur Bazkunak bere gain hartzen du bazkideen artean atxekimenduzko idatzia sinatzeko deia egitea, eta biderik eroso eta egokiena zabaltzea nahi duten bazkideek hala egin dezaten.

**HIRUGARRENA:** bazkideen artean sinadura bilketa amaituta, bazkide sinatzaileen zerrenda jakitera emango zaio AEK-ri, Kultur Bazkuneko Zuzendaritza Batzorde honen erabakia jakinaraziz bide batez."

Asteasu, 1994, otsailak 26.